**רן (תאודור) בכור** (נולד ב-22 במאי 1986) הוא מחזאי, במאי תיאטרון, שחקן טלוויזיה וקולנוע ואיש חינוך ישראלי. כיום הוא מרצה לעברית מודרנית באוניברסיטת הרווארד והמנהל האומנותי של "תיאטרון אדם" בבוסטון.

ביוגרפיה
--------

רן תאודור בכור נולד ב-22 במאי 1986 בירושלים. בגיל 5 הוריו התגרשו, ואימו, הוא ושני אחיו עברו לתל אביב לגור בבית סבתו, נחה בקנרוט, ניצולת שואה שהקימה את מערך החינוך ביהוד (על שמה נקרא הרחוב "המורה נחה" ביהוד-מונוסון).

בכור בעל תואר ראשון בפילוסופיה ותיאטרון ותואר שני בסוציולוגיה ואנתרופולוגיה מאוניברסיטת תל אביב. בכור הוא בוגר ׳אבני ראשה׳ - תכנית להכשרת מנהלי בתי ספר ובוגר בית ספר מנדל למנהיגות חינוכית של קרן מנדל.

קריירה
------

הקריירה של בכור משתרעת על פני תיאטרון, טלוויזיה, קולנוע וחינוך. הופעתו הראשונה בטלוויזיה הייתה בתוכנית "ג'ינג'י", בשנת 1995. הוא הצטרף לצוות השחקנים של דרמת הטלוויזיה "מיי פירסט סוני" ב-2002 ולאחר מכן הופיע בסדרות טלוויזיה כמו "אהבה מעבר לפינה", "השיר שלנו" ו״חשופים״. עבודתו הקולנועית כוללת תפקידים בסרטים "לנצח עם מיקי ברקוביץ'" (2004), "ימים של אהבה" (2005) ו״עדות״ (2011).

בתחום התיאטרון היה מנהל ומנהל אמנותי-שותף בפסטיבל ״תלוי במקום 2״ בשיתוף עיריית תל אביב-יפו (2012). בשנים 2009-2013 הקים והוביל את "תיאטרון הצעקה", תיאטרון קהילתי לבני נוער יהודי וערבי, בערים שונות כולל יפו, חולון ורמת השרון.
בכור כתב וביים את ההצגה "מסע של הדוד מקס" (2014), שהייתה הצגת הדגל בפסטיבל הבינלאומי לתיאטרון ילדים ונוער בחיפה ו"שרבר" (2016) שזכתה בהצגה הטובה ביותר בפסטיבל עכו באותה שנה.

בתחום החינוך כיהן בכור בתפקיד ראש מגמת תיאטרון בבית החינוך המשותף חוף השרון, שפיים (2011-2016). כמו כן, שימש כחבר סגל זוטר בפקולטה למדעי החברה באוניברסיטת תל אביב בשנים (2016-2018). בכור ייסד ושימש כיו"ר העמותה של ״במה אחת - שתי שפות. מקום אחד" בית ספר לערבית דרך משחקי תיאטרון ביפו בשנת (2018). ב-2020, בתום לימודיו בבית ספר מנדל למנהיגות חינוכית, בכור כיהן כמנהל בית ספר ׳אופק׳ למחוננים בירושלים.
החל משנת 2023 משמש בכור כמרצה לעברית מודרנית באוניברסיטת הרווארד.

חיים אישיים
-----------

בשנת 2004-2005 בכור היה בזוגיות עם מורן גרוס אותה הכיר על סט צילומי הסדרה אהבה מעבר לפינה. בכור הוא בן זוגה של העיתונאית ומגישת החדשות רומי נוימרק. ב-2014 נולד לשניים בן והם מתגוררים כיום בקיימברידג' (מסצ'וסטס).

פרסים והכרה
-----------

* ״שרבר״ זוכה ההצגה הטובה ביותר בפסטיבל עכו לתאטרון פרינג' (2016)
* ״מסע הדוד מקס״ הצגת הפתיחה של פסטיבל תיאטרון הילדים בתיאטרון חיפה (2014)
* ״חוצבמה״ ציון לשבח לתעוזה אמנותית בפסטיבל עכו לתאטרון פרינג' (2013)
* ״מניין״ זוכת פרס חביבת הקהל וציון לשבח על הבימוי בפסטיבל ״סמול במה 9״ באוניברסיטת תל אביב (2010)

קישורים חיצוניים
----------------

ויקישיתוף מדיה וקבצים בנושא **רן בכור** בוויקישיתוף

* רן בכור, במיזם "אישים" לתיעוד היצירה הישראלית
* רן בכור, במסד הנתונים הקולנועיים IMDb (באנגלית)
* מרב יודילוביץ', פסטיבל עכו: קהל יוצא למסע בין טרגדיות, באתר ynet, 22 בספטמבר 2013
* צבי גורן, על פסטיבל עכו ועל יצירתו של בכור "חוצבמה"
* רשימת הזוכים בפסטיבל עכו 2013
* אתר למנויים בלבד תמר רותם, הטקסט הכי אופטימי של חנוך לוין, באתר הארץ, 16 ביוני 2013
* ריאיון עם רן בכור - באתר הבמה, בעקבות העלאת המחזה "מסע הדוד מקס" בפסטיבל חיפה להצגות ילדים
* ביקורת של אתר הבמה, על ההצגה "מסע הדוד מקס" שעיבד וביים רן בכור

הערות שוליים
------------

1. ↑  הודעת כניסתו לתפקיד של בכור באתר אוניברסיטת הרווארד
2. ↑  אתר תיאטרון אדם
3. ↑  רן בכור באתר הבוגרים של קרן מנדל
4. ↑  תיאור הפסטיבל באתר החדשות nrg
5. ↑  תיאור עבודתו של בכור בתאטרון הצעקה באתר scooper
6. ↑  ההצגה "מסע של הדוד מקס" באתר הרשמי של חנוך לוין
7. ↑  תיאור ההצגה "שרבר" באתר "הבמה"
8. ↑  ההצגה "שרבר" באתר המכון לדרמה ישראלית על שם חנוך לוין